Naţionala de handbal masculin a României se va lupta pentru calificarea la Campionatul European din 2026 cu Portugalia, Polonia şi Israel, în urma tragerii la sorți de astăzi.
România a fost repartizată în Grupa a 8-a a preliminariilor EHF EURO 2026, în urma traegrii la sorţi efectuată, joi, la Copenhaga. Din cele 32 de echipe, împărţite în 8 grupe, se vor califica 20 de echipe, incluzând cele clasate pe primele două locuri în fiecare grupă, plus patru echipe cu cea mai bună linie de clasament, de pe locul trei din fiecare grupă. Pentru locul trei, la întocmirea ierarhiei de calificare, vor fi luate în calcul numai jocurile cu echipele de pe locurile întâi şi doi din grupele respective.
Jocurile vor avea loc în perioada noiembrie 2024 – mai 2025, cu prima rundă în 6/7 noiembrie 2024, a doua rundă în 9/10 noiembrie, a treia în 12/13 martie, a patra în 15/16 martie, a cincea în 7/8 mai şi ultima în 11 mai 2025.
Turneul final va fi găzduit de Danemarca, Suedia şi Norvegia, ale căror echipe sunt calificate direct, alături de deţinătoarea titlului, Franţa.
Componenţa grupelor preliminare:
Grupa 1: Slovenia, Macedonia de Nord, Lituania, Estonia
Grupa 2: Ungaria, Muntenegru, Slovacia, Finlanda
Grupa 3: Islanda, Grecia Bosnia-Herţegovina, Georgia
Grupa 4: Spania, Serbia, Italia, Letonia
Grupa 5: Croaţia, Cehia, Belgia, Luxemburg
Grupa 6: Olanda, Insulele Feroe, Ucraina, Kosovo
Grupa 7: Germania, Austria, Elveţia, Turcia
Grupa 8: Portugalia, Polonia, România, Israel
George Buricea, selecționerul naționalei masculine a României este optimist după tragerea la sorți pentru preliminariile Campionatului European de Handbal din 2026.
,,Este o grupă grea! Mi se pare totuși mult mai grea decât grupa: Ucraina, Feroe și Austria, echipe pe care echipa noastră le-a întâlnit în preliminariile Europeanului de anul acesta. Cred că Portugalia pleacă cu prima șansa, iar noi și Polonia ne batem pentru locul doi. De altfel, Israel are o echipă bună și poate încurca.
Chiar dacă eu nu am noroc atunci când vine vorba despre tragerile la sorți, atât cu naționala României cât și cu echipa de club, totuși prin muncă, am reușit să ajung alături de echipă, să ne atingem obiectivele. Cu toate acestea, avem șansa noastră și credem în ea", a declarat Buricea.